b'\n_START_ARTICLE_\nDrago Kolar\n_START_SECTION_\n\xc5\xbdivljenjepis\n_START_PARAGRAPH_\nKolar je leta 1957 diplomiral Tehni\xc5\xa1ki visoki \xc5\xa1oli v Ljubljani in leta 1964 doktoriral na Fakulteti za naravoslovje in tehnologijo v Ljubljani (FNT). Pri ameri\xc5\xa1ki ustanovi Argonne National Laboratory v Illinoisu se je 1960-1961 specializiral na podro\xc4\x8dju radioaktivnih materialov. Od leta 1957 do 1972 je najprej delal kot raziskovalec, nato kot vi\xc5\xa1ji znanstveni sodelavec na Institutu Jo\xc5\xbeef Stefan. Leta 1972 je bil izvoljen za izrednega in 1978 za rednega profesorja na ljubljanski FNT. Leta 1976 je postal Iskrin znanstveni svetovalec pri proizvodnji elementov za elektroniko. Leta 1982 je prejel Kidri\xc4\x8devo nagrado za vrhunske raziskovalne dose\xc5\xbeke pri prou\xc4\x8devanju mehanizma reakcij in razvoja mikrosrukture pri sinteranju kemi\xc4\x8dno heterogenih sistemov Kolar je sodeloval pri projektu OZN/UNIDO Ceramic Technological Institute v Bangaloreju v Indiji. Leta 1995 je postal Ambasador Republike Slovenije v znanosti.\n_START_SECTION_\nDelo\n_START_PARAGRAPH_\nKolar je bil eden vodilnih strokovnjakov za tehni\xc4\x8dno keramiko na svetu. Podro\xc4\x8dje njegovega dela so bile raziskave in razvoj novih materialov. Te raziskave so zadevale tri glavne smeri: kinetika in mehanizem sintranja, \xc5\xa1tudij faznih neravnovesij in spojin pri visokih temperaturah, raziskave in razvoj materialov za elektroniko._NEWLINE_Kolar je sam in v soavtorstvu objavil preko 100 znanstvenih del s podro\xc4\x8dja tehni\xc4\x8dne keramike v mednarodnih znanstvenih revijah ter okoli 200 tehni\xc4\x8dnih \xc5\xa1tudij in elaboratov. Prijavil je nad 10 patentov.'